तिमाही नतीजे तय करेंगे शेयर बाजार की दिशा  
निवेशकों को टीसीएस और एचडीएफसी बैंक जैसी कंपनियों के परिणाम का इंतजार है, जो इस सप्ताह बाजार की धारणा को प्रभावित कर सकते हैं।
कंपनियों के दूसरी तिमाही के बेहतर वित्तीय परिणाम और अमेरिकी शेयर बाजारों के पिछले सप्ताह सकारात्मक रुख के साथ बंद होने के मद्देनजर स्थानीय शेयर बाजारों में आने वाले दिनों में तेजी का सिलसिला बरकरार रहने की उम्मीद है।  बाजार विश्लेषकों के अनुसार कंपनियों के दूसरी तिमाही की बेहतर वित्तीय रपट का शेयर बाजार पर अल्पकाल में असर सकारात्मक रहेगा। इंफोसिस का परिणाम बाजार की उम्मीदों से बेहतर रहा है। अब निवेशकों को टीसीएस और एचडीएफसी बैंक जैसी कंपनियों के परिणाम का इंतजार है, जो इस सप्ताह बाजार की धारणा को प्रभावित कर सकते हैं।  जियोजित बीएनपी के शोध प्रमुख एलेक्स मैथ्यू ने कहा, विगत सप्ताहांत अमेरिकी शेयर बाजार के सकारात्मक रुख के साथ बंद होने, प्रमुख निगमित कंपनी आरआईएल का तिमाही परिणाम बेहतर होने से बाजार में तेजी इस सप्ताह भी जारी रहने की संभावना है। इसके अलावा विदेशी संस्थागत निवेशकों का निवेश आंकड़ा भी बेहतर हुआ है।  मैथ्यू ने कहा कि सूचना प्रौद्योगिकी कंपनी इंफोसिस का परिणाम उम्मीद से बेहतर रहा और टीसीएस का परिणाम भी अच्छा रहने की संभावना है। इससे आईटी खंड के शेयरों में लिवाली जारी रहने की उम्मीद है। सेंसेक्स की दिग्गज कंपनी आरआईएल की घोषित दूसरी तिमाही में शुद्ध मुनाफे में करीब 16 प्रतिशत की वृद्धि दिखाई गई है। कंपनी के गैस उत्पादन में गिरावट की भरपाई तेल शोधन और पेट्रो-रसायन व्यवसाय से हो गई।  एसएमसी ग्लोबल सिक्योरिटीज ने एक शोध परिपत्र में कहा गया है कि दूसरी तिमाही के लिए रिलायंस के कार्यपरिणाम आय और शुद्ध मुनाफा के मोर्चे पर उम्मीद के अनुरूप रहे हैं।  बोनान्जा पोर्टफोलियो के वरिष्ठ शोध विश्लेषक शानू गोयल ने कहा कि सितंबर के औद्योगिक उत्पादन सूचकांक तथा थोक मूल्य सूचकांक आधारित मुद्रास्फीति के आंकड़े घोषित होने के बाद बाजार की प्रतिक्रिया अब रिलायंस, टीसीएस और एचडीएफसी बैंक जैसी महत्वपूर्ण कंपनियों के कार्यपरिणामों पर निर्भर करेगी।